Ehdotus neuvoston päätökseksi työllisyys- ja työmarkkinapoliittisen komitean perustamisesta /* KOM/96/0134 lopull. - CNS 96/0097 */



Virallinen lehti nro C 207 , 18/07/1996 s. 0011



Ehdotus neuvoston päätökseksi työllisyys- ja työmarkkinapoliittisen komitean perustamisesta (96/C 207/07) KOM(96) 134 lopull. - 96/0097(CNS) (Komission esittämä 24 päivänä toukokuuta 1996) EUROOPAN UNIONIN NEUVOSTO, joka ottaa huomioon Euroopan yhteisön perustamissopimuksen ja erityisesti sen 145 artiklan, ottaa huomioon Euroopan parlamentin lausunnon, sekä katsoo, että Eurooppa-neuvosto on viimeaikaisissa kokouksissaan vahvistanut, että toiminta työttömyyttä vastaan sekä naisten ja miesten välisen tasa-arvon saavuttamiseksi on yhteisön ja sen jäsenvaltioiden ensisijainen tehtävä, joulukuussa 1994 pidetyssä Essenin kokouksessa Eurooppa-neuvosto määritteli toiminnan painopistealueita työllisyyden rakenneongelmien ratkaisemiseksi; se pyysi kutakin jäsenvaltiota muuntamaan nämä suositukset monivuotiseksi ohjelmaksi; se kehotti sosiaali- ja työllisyysasioista vastaavien ministerien neuvostoa, talous- ja raha-asioiden neuvostoa sekä komissiota seuraamaan tarkasti työllisyyden kehitystä, tarkastelemaan jäsenvaltioiden työllisyyttä koskevia politiikkoja ja antamaan vuosittain kertomuksen Eurooppa-neuvostolle työmarkkinoilla saavutetusta edistyksestä, komitea perustetaan osana kasvusta, kilpailukyvystä ja työllisyydestä annetussa Valkoisessa kirjassa määriteltyä seuranta- ja raportointimenettelyä, talous- ja raha-asioiden neuvostoa avustaa sen työllisyyttä koskevassa työssä neuvoston päätöksellä 74/122/ETY (1) perustettu talouspoliittinen komitea; sosiaaliasiain neuvosto perusti tätä tarkoitusta varten 27 päivänä maaliskuuta 1995 työministerien henkilökohtaisten edustajien väliaikaisen ryhmän, ja yhteisön työllisyysstrategian menestymisen takaamiseksi ja Essenissä päätetyn työllisyyttä koskevan seurantamenettelyn käytännön soveltamisen helpottamiseksi Madridissa joulukuussa 1995 kokoontunut Eurooppa-neuvosto on katsonut tarpeelliseksi luoda mahdollisimman nopeasti pysyvän rakenteen avustamaan sosiaaliasiain neuvostoa työllisyyden alalla, ON TEHNYT TÄMÄN PÄÄTÖKSEN: 1 artikla 1. Perustetaan työllisyys- ja työmarkkinapoliittinen komitea, jäljempänä "komitea", avustamaan neuvostoa sen velvollisuuksien hoitamisessa työllisyyspolitiikan ja työmarkkinoiden alalla, perustamissopimusta sekä yhteisön toimielinten toimivaltaa kunnioittaen. 2. Komitea huolehtii erityisesti - työllisyyden kehityksen seurannasta yhteisön alueella - työllisyyttä ja työmarkkinoita koskevien jäsenvaltioiden politiikkojen tarkastelusta - tiedon ja kokemusten vaihdosta jäsenvaltioiden välillä ja komission kanssa edellä mainituilla aloilla - näitä asioita koskevien kertomusten ja suositusten laadinnasta. 3. Neuvosto tai komissio voi pyytää komitean lausuntoa jostakin tietystä aiheesta. Komitea voi työskennellä myös oma-aloitteisesti toimivaltaansa kuuluvilla aloilla. 4. Komitean puheenjohtajan on yhteensovitettava toimintaa muiden komiteoiden, erityisesti talouspoliittisen komitean ja pysyvän työllisyyskomitean, puheenjohtajien kanssa niitä koskevien kysymysten osalta kunkin komitean vastuualueiden huomioon ottamiseksi. 2 artikla 1. Komitean muodostavat kaksi edustajaa kustakin jäsenvaltiosta ja kaksi komission edustajaa. Näitä edustajia voi avustaa kaksi varajäsentä. Jäsenvaltioiden on nimettävä edustajansa niiden henkilöiden joukosta, jotka osallistuvat työllisyyttä ja työmarkkinoita koskevien kansallisten politiikkojen muotoiluun ja täytäntöönpanoon. 2. Komitea voi käyttää ulkopuolisia asiantuntijoita, jos se on esityslistan kannalta aiheellista. 3 artikla 1. Komitea valitsee puheenjohtajansa jäsentensä joukosta kahden vuoden kaudeksi, jota ei voida uusia. 2. Komissio huolehtii komitean sihteeristötehtävistä. 3. Komitea laatii oman työjärjestyksensä. 4. Puheenjohtaja kutsuu koolle komitean kokoukset, joko omasta aloitteestaan tai komission tai vähintään kahdeksan jäsenen pyynnöstä. (1) EYVL N:o L 63, 5.3.1974, s. 21